Na osnovu Odluke o kriterijima za izvršavanje sredstava odobrenih u Budžetu Unsko-sanskog kantona za 2026. godinu na poziciji „Sporazum za izvršenje finansijskih potraživanja koja su dosuđena pravosnažnom sudskom odlukom“, broj: 03-02-44-1148/2026 od 06.08.2026. godine, Vlada Unsko-sanskog kantona objavljuje:
JAVNI POZIV
za zaključivanje „Sporazuma za izvršenje financijskih potraživanja koja su
dosuđena pravosnažnom sudskom odlukom“ za imaoce pravosnažnih i izvršnih
sudskih odluka za potraživanja prema Unsko-sanskom kantonu

PREDMET 
Pozivaju se imaoci pravosnažnih i izvršnih sudskih odluka - tražitelji izvršenja, da prijave svoja potraživanja (glavnica i sudski troškovi), utvrđena izvršnim sudskim odlukama, koje su donesene do 31.12.2023. godine i koje se vode na Centralnoj evidenciji potraživanja, kod Unicredit banke, radi izvršenja obaveze Unsko-sanskog kantona, vansudskim putem - sporazumnim načinom.
Budžetom Unsko-sanskog kantona za 2026. godinu („Službeni glasnik Unsko-sanskog kanotna“ broj 1/26), predviđena su sredstva, na ekonomskom kodu „Sporazum za izvršenje financijskih potraživanja koja su dosuđena pravosnažnom sudskom odlukom“ u iznosu od 3.000.000 KM.

Isplate će se vršiti  po Konačnoj listi, po starosti izvršnih odluka, do iznosa sredstava odobrenih Budžetom.

 USLOVI UČEŠĆA
 Pravo prijave na Javni poziv imaju lica koja se nalaze na Centralnoj evidenciji potraživanja, koja se vode kod UniCredit banke i koja posjeduju rješenja o izvršenju donesena do 31.12.2023. godine, pod uslovom: 
- da prihvataju obavezu da se odreknu  dosuđene zakonske zatezne kamate na glavno potraživanje,
 - da prihvataju obavezu da se odreknu zakonske zatezne kamate na troškove parničnog i izvršnog postupka, 
- spremnost nosioca izvršenja da se, nakon potpisivanja Ugovora i konačne realizacije obaveza (isplate), putem Kantonalnog pravobranilaštva nadležnom sudu, dostavi Ugovor i dokaz o uplati i podnese prijedlog za obustavu sudskog/ih izvršnog/ih postupka/postupaka u dijelu koji se odnosi na potraživanje po osnovu glavnice duga, zakonskih zateznih kamata i troškova parničnog i izvršnog postupka proizašlih iz pravosnažnih i izvršnih sudskih odluka. 



PRIJAVA NA JAVNI POZIV I OBAVEZNA DOKUMENTACIJA 
Prijava na Javni poziv obavezno sadrži: 
1. Zahtjev za zaključivanje vansudske nagodbe (obrazac dostupan na web stranici: www.vladausk.ba),
 2. kopija rješenja o izvršenju,
 3. ovjerenu ličnu izjavu tražitelja izvršenja, odnosno punomoćnika ili nasljednika, o spremnosti za odricanje od dosuđene zakonske zatezne kamate i spremnosti za odricanje od dosuđene zakonske zatezne kamate na troškove parničnog i izvršnog postupka i saglasnosti na obustavu izvršnog postupka, (obrazac izjave dostupan na web stranici: www.vladausk.ba), 
4. ovjerenu fotokopiju lične karte podnosioca zahtjeva, odnosno rješenje o registraciji/  odluka o osnivanju pravnog lica,
5. ovjerena punomoć za zastupanje u postupku javnog poziva, u slučaju da se na strani tražitelja izvršenja ili njihovih nasljednika kao potpisnik ugovora o vansudskoj nagodbi pojavljuje opunomoćenik u vidu advokatske kancelarije ili trećeg lica, 
6. Rješenje o nasljeđivanju u slučaju da se nasljednik/nasljednici tražitelja izvršenja pojavljuju kao potpisnici ugovora o vansudskoj nagodbi,
7. Broj tekućeg računa.
Na temelju pribavljenih podataka, Vlada Unsko-sanskog kantona će sačiniti redoslijed (po starosti izvršnih odluka),  zaključiti  ugovor -vansudske nagodbe i  iste realizirati do visine sredstava obezbjeđenih Budžetom Unsko-sanskog kantona za 2026. godinu.
NAČIN PODNOŠENJA PRIJAVE 
Prijave sa potrebnom dokumentacijom dostavljaju se neposredno na protokol Vlade Unsko-sanskog kantona  u zatvorenoj koverti ili preporučeno putem pošte, na adresu: 
Vlada Unsko-sanskog kantona, Ul. Alije Đerzeleza br. 2, 77 000 Bihać s naznakom: Prijava po Javnom pozivu „ za imaoce pravosnažnih i izvršnih sudskih odluka za potraživanja prema Unsko-sanskom kantonu“ „NE OTVARAJ“ Na poleđini koverte obavezno navesti naziv podnosioca prijave i adresu. 
Neblagovremene prijave, koje su dostavljene nakon isteka roka određenog Javnim pozivom i neuredne prijave neće se uzeti u razmatranje. Prijave će biti odbačene kao nepotpune i neće biti predmet daljeg razmatranja ako ne sadrže kompletnu dokumentaciju koja se traži Javnim pozivom.
 Rok za podnošenje prijava na Javni poziv je 8 dana od dana objave Javnog poziva na : www.vladausk.ba

